Lasbrief uit vir voormalige raadslid van Mandelabaai | Netwerk24
Lasbrief uit vir voormalige raadslid van Mandelabaai
Deur Lizeka Tandwa 10 September 2018 22:20
Bongo Nombiba by 'n vroeëre verskyning in die handelshof in Port Elizabeth. Foto: Argief
'n Lasbrief is uitgereik vir Bongo Nombiba, 'n veroordeelde misdadiger en voormalige raadslid in die Nelson Mandelabaai-metro.
Nombiba is in Maart in die handelshof in Port Elizabeth skuldig bevind aan bedrog en geldwassery. Hy is daaraan skuldig bevind dat hy die munisipaliteit uit R20 000 bedrieg het. Die geld was bestem vir die Thulamangwane-gemeenskapsprojek, 'n nieregeringsorganisasie wat na bejaardes omsien en skole in die gemeenskap skoonmaak.
'n Bron na aan die saak het aan Netwerk24 gesê 'n lasbrief is Maandagoggend vir Nombiba uitgereik nadat hy 'n spertyd gemis het om in die hooggeregshof teen sy skuldigbevinding te appelleer.
Sy aansoek vir 'n appèl teen sy skuldigbevinding is deur die hooggeregshof in Makhanda (Grahamstad) van die hand gewys.
Nombiba is op borgtog vrygelaat nadat hy aangedui het dat hy teen sy skuldigbevinding gaan appelleer.
Hy het glo sake bewimpel om 'n skenking uit die diskresionêre fonds van wyk 20 in die metro van R10 000 na R30 000 op te skuif. Hy het toe ander senior lede wat by die projek betrokke was daarvan oortuig dat die R20 000 syne is, berig News24.
Hy het saam met die senior lede na die bank gegaan waar hy die R20 000 met twee onttrekkings, een van R13 000 en een van R7 000, onttrek het. Hy het van die geld in sy eie bankrekening gedeponeer.